Kongens infeksjon er under kontroll: – Det store engasjementet har rørt oss
Neste uke vil kongen trolig få operert inn en pacemaker. I en uttalelse takker han og dronning Sonja for støtte og omsorg under sykdomsperioden. Kongehuset opplyser at kongens infeksjon er under kontroll: «Hans Majestet Kongen er i stadig bedring, og allmenntilstanden er tilfredsstillende», skriver Slottet i en pressemelding. «Pacemaker-innleggelsen vil trolig finne sted tidlig i neste uke», opplyses det. At kongen (87) er på bedringens vei, bekreftet også livlege Bjørn Bendz (59) til VG på tirsdag.  Da sa han også at permanent pacemaker blir operert inn så fort infeksjonen er ute av kroppen. – Før pacemakeren kan bli satt inn, må infeksjonen være ute av kroppen. Hvis ikke kan implantatet bli infisert. Vi venter til han er helt frisk etter infeksjonen. Infeksjonsmedisinere er med i teamet rundt ham, uttalte Bendz. Kongeparet takker Kongen fikk en midlertidig pacemaker under sykehusoppholdet i Malaysia. I en uttalelse onsdag ettermiddag takker kongeparet for omsorgen, hjelpen og støtten de har fått i forbindelse med kongens sykdom. «Vi har kjent varmen strømme fra det norske folk i denne tiden. Det store engasjementet har rørt oss, og styrket oss. Tusen takk til alle for omtanken dere har vist oss i familien», heter det i en uttalelse på Kongehusets hjemmeside. Videre takker de malaysiske myndigheter og ansatte ved Sultanah Maliha Hospital på Langkawi. «Sammen med norsk helsepersonell gjorde de alt de kunne for at Kongen skulle komme seg godt gjennom sykdommen og bli klar for hjemreisen», lyder det fra kongeparet. De uttrykker stor takknemlighet overfor den norske regjeringen, Forsvaret og øvrige som bisto med å gjøre reisen hjem så trygg og smidig.  «På Rikshospitalet er Kongen nå under kyndig behandling. Vi takker hver og én som har gitt oss omsorg, praktisk og helsefaglig hjelp i en utfordrende situasjon.» Mange hilsener Guri Hofstad Varpe, kommunikasjonssjef ved Slottet, skriver i en SMS til VG onsdag at kongen får mye omsorg fra folket. – Vi får svært mange hilsener til Hans Majestet Kongen om god bedring, sier hun. – Det er mange som ønsker kongen velkommen hjem. Veldig mange hilser også til dronningen og ønsker henne alt godt, legger hun til. Kong Harald og dronning Sonja (86) ankom Norge sent søndag 3. mars – med spesialutstyrt SAS-fly. Etter landing ble kongen kjørt i ambulanse til Rikshospitalet. Dronning Sonja har etter hjemkomsten besøkt kongen på Rikshospitalet flere ganger. Haakon (50) er kronprinsregent så lenge kongen er syk – og har et travelt program. Tirsdag besøkte han Bergen, og opplyste da om at kongen «fortsatt er redusert».
Kong Harald (87) skal opereres for å få en permanent pacemaker innlagt, trolig tidlig i neste uke Kongen fikk en midlertidig pacemaker under sykehusoppholdet i Malaysia Kongen og dronning Sonja ankom Norge sist søndag, og mange ønsker kongen god bedring Kongeparet takker for støtte og omsorg